Tim du Plessis: Melanie se ANC is die een wat hulp kort | Netwerk24
Die oudambassadeur en gewese ANC-LP Melanie Verwoerd kan gerus 'n bietjie meer sê oor haar advies dat die DA sy steun moet gaan aanbied vir die ANC se parlementêre koukus se plan om die staat die voog te maak van sekere kategorieë van grondbesit.
Die ANC, nou wêreldwyd gereken as Afrika se voorste ploeterparty, spartel al amper vier jaar om sy sotlike Nasrec-besluit oor onteiening van grond sonder vergoeding te implementeer. Die Grondwet moet gewysig word. Daarvoor benodig die ANC 'n meerderheid van tweederdes in die parlement, een wat hy nie het nie. Die DA wil niks weet nie, wat die ANC-koukus nou met kruiperige verwagting na die EFF laat kyk.
Die EFF se standpunt is bot en brutaal: die staat moet álle grond (en sommer alle eiendom in private besit ook) sonder vergoeding onteien en in voogdyskap hou. Dan moet dit uitgedeel word aan "ons mense" – EFF- en plek-plek ook ANC-kodetaal vir African Suid-Afrikaners.